KIRJALLINEN KYSYMYS E-3085/00

esittäjä(t): Brigitte Langenhagen (PPE-DE) komissiolle

(2. lokakuuta 2000)

Aihe: Comenius-koulutushankkeen maksumenettelyt

Viime aikoina on esitetty paljon kysymyksiä, jotka koskevat osoitettujen määrärahojen maksamisen viivästymistä tai maksamatta jättämistä Comenius-ohjelman yhteydessä. Tämä vaarantaa hankkeiden olemassaolon, ja suunniteltuja matkoja on peruutettava rahoituksen puuttuessa. Yleensä tällöin on jo välttämättä aiheutunut huomattavasti vaivaa ja kustannuksia. Tämä aiheuttaa suurta turhautumista eurooppalaisia ohjelmia ja toimielimiä kohtaan. Kansalaiset luottavat komission lupaukseen ja odottavat osoitettuja tai luvattuja määrärahoja turhaan.

Kysyn siksi komissiolta:

1. Mistä osoitettujen määrärahojen maksujen viivästyminen johtuu?

2. Tietääkö komissio, mitä seuraa siitä, että luvattuja ja komission hyväksymiä hankkeita lykätään tai että ne peruuntuvat kokonaan, koska niitä ei voi toteuttaa ilman ohjelmasta maksettavaa rahoitustukea?

3. Mihin toimiin komissio aikoo ryhtyä tällaisten hankkeiden rahoituksen varmistamiseksi viipymättä?

Viviane Redingin vastaus komission puolesta

(20. marraskuuta 2000)

Sokrates-ohjelman hajautetusti hallinnoitaviin toimiin liittyvien ennakkomaksujen viivästyminen on poikkeuksellista. Pääsyynä on se, että vuosi 2000 on uuden ohjelman ensimmäinen vuosi tehtiinhän päätös Sokrateksen toisesta vaiheesta vasta tämän vuoden alkupuolella.

Uudessa ohjelmassa uudistettiin ohjelman hallintoa. Lisäksi joissakin jäsenvaltioissa viivästyi kansallisen toimiston nimeäminen ja toimistojen työohjelmien ja toimintabudjettien valmistuminen. Komissiossa taas jouduttiin suunniteltua pitempään kehittelemään uutta standardimuotoista komission ja kansallisten toimistojen toimintasopimusta. Sen myötä kirjanpitomääräysten noudattamista valvotaan lähemmin, kun jäsenvaltioiden toimistojen vastuu hajautettuihin toimiin osoitettujen varojen hallinnoinnista kasvaa. Vaikeuksista huolimatta komissio on ryhtynyt kaikkiin tarvittaviin toimiin, jotta hajautetusti hallinnoitavien toimien maksut voidaan suorittaa mahdollisimman pian.

Saksan tilanteesta taas mainittakoon, että komissio on jo hyväksynyt varojen maksamisen Pädagogischer Austauschdienstin (PAD) kanssa tehdyn toimintasopimuksen puitteissa nämä varat kattavat osan kansallisen toimiston juoksevista menoista. Mm. Comenius-ohjelman hajautettuihin toimiin tarkoitetuista varoista taas lähetettiin PAD:lle jo 14. syyskuuta vastaava sopimus. PAD vaati kuitenkin sopimuksen jakamista siten, ettei sen tehtävänä olisi siirtää osa varoista edelleen toiselle saksalaiselle toimistolle, Carl-Duisberg-Gesellschaftille (CDG), joka toteuttaa osan Comeniuksesta.

Komissio vastusti voimakkaasti tätä menettelyä, jonka vuoksi varojen maksaminen PAD:lle ja eritoten CDG:lle viivästyy edelleen. Uusi sopimus PAD:n kanssa laaditaan lähipäivinä, ja jos PAD allekirjoittaa ja toimittaa sen takaisin välittömästi, se voi odottaa hajautettujen toimien varoja marras-joulukuun vaihteessa. PAD:n on sitten viipymättä toimitettava varat edelleen kouluille. CDG joutuu sopimuksen jakamisen vuoksi odottamaan kauemmin, sillä nyt tarvitaan täysin uusi sopimus, joka on käsiteltävä komission rahoitustarkistuksen eri vaiheissa. Komissio tekee kuitenkin kaikkensa pitääkseen CDG:lle aiheutuvan viivästyksen mahdollisimman lyhyenä.

Koska edellä kuvattuja ongelmia kohdataan vain tänä vuonna, jolloin siirrytään Sokrateksen toiseen vaiheeseen, niihin ei odoteta törmättävän jatkossa.